Sukuuhi Tsɔseɔ Sɔmɔli Konɛ A Fiɛɛ Kaa Bɔ Nɛ Yesu Pee ɔ | Mawu Matsɛ Yemi\nTeokrase sukuu ɔmɛ tsɔse Matsɛ Yemi sɔmɔli nɛ a tsuɔ a ní tsumi\n1-3. Kɛ Yesu plɛ kɛ bli fiɛɛmi ní tsumi ɔ mi ha kɛɛ, nɛ mɛni sane bimihi enɛ ɔ tleɔ si?\nYESU ngɔ jeha enyɔ kɛ fiɛɛ ngɛ Galilea tsuo. (Kane Mateo 9:35-38.) E ya mahi kɛ kɔpehi fuu a mi, e tsɔɔ ní ngɛ kpe he ɔmɛ, nɛ e fiɛɛ Matsɛ Yemi ɔ he sane kpakpa a. Ngɛ he tsuaa he nɛ Yesu fiɛɛ ngɛ ɔ, nihi babauu bu lɛ tue. Yesu na kaa “ngmɔ ɔ ba ní saminya,” nɛ apaatsɛmɛ fuu a he hia.\n2 Yesu to blɔ nya konɛ e bli fiɛɛmi ní tsumi ɔ mi. Ngɛ mɛni blɔ nɔ? E tsɔ kaseli 12 konɛ a ‘ya fiɛɛ Mawu Matsɛ Yemi ɔ he munyu ɔ.’ (Luka 9:1, 2) Eko ɔ, kaseli ɔmɛ bi sanehi kɛ kɔ bɔ nɛ e sa nɛ a tsu ní tsumi ɔ ha a he. Loko Yesu maa wo mɛ blɔ ɔ, e je suɔmi mi nɛ e tsɔse mɛ kaa bɔ nɛ e Tsɛ nɛ ngɛ hiɔwe ɔ tsɔse lɛ ɔ.\n3 Enɛ ɔ tleɔ sane bimi komɛ si ngɛ wa juɛmi mi: Mɛni tsɔsemi Yesu ná kɛ je e Tsɛ ɔ ngɔ ɔ? Mɛni tsɔsemi Yesu kɛ ha e kaseli ɔmɛ? Anɛ Mesia Matsɛ ɔ nyɛ nɛ e tsɔse e se nyɛɛli nɛ a ngɛ mwɔnɛ ɔ konɛ a nyɛ nɛ a tsu a sɔmɔmi ní tsumi ɔ lo? Ke jã a, ngɛ mɛni blɔ nɔ?\n“Nɔ́ Nɛ Tsɛ ɔ Tsɔɔ Mi ɔ, Lɔ ɔ Pɛ I Deɔ”\n4. Mɛni be nɛ Yesu Tsɛ ɔ tsɔɔ lɛ ní, nɛ jije e tsɔɔ lɛ ní ɔ ngɛ?\n4 Yesu kplɛɛ nɔ kaa e Tsɛ ɔ nɛ tsɔɔ lɛ ní. Benɛ Yesu ngɛ zugba a nɔ ɔ, e de ke: “Nɔ́ nɛ Tsɛ ɔ tsɔɔ mi ɔ, lɔ ɔ pɛ i deɔ.” (Yoh. 8:28) Mɛni be a tsɔɔ Yesu ní, nɛ jije a tsɔɔ lɛ ní ngɛ? Ngɛ anɔkuale mi ɔ, benɛ Mawu bɔ e Bi tɛte ɔ pɛ nɛ e bɔni lɛ ní tsɔɔmi. (Kol. 1:15) Bi ɔ kɛ jehahi babauu hi e Tsɛ ɔ kasa nya ngɛ hiɔwe, e bu ‘Tsɔɔlɔ Kpanaa’ a tue, nɛ e kase lɛ. (Yes. 30:20) Enɛ ɔ he ɔ, Bi ɔ ba le Tsɛ ɔ suhi, e ní tsumihi, kɛ e yi mi tomihi a he níhi kɛ pi si.\n5. Mɛni Tsɛ ɔ tsɔɔ Bi ɔ ngɛ ní tsumi nɛ e ma ba tsu ngɛ zugba a nɔ ɔ he?\n5 Ngɛ be nɛ sa mi ɔ, Yehowa tsɔɔ e Bi ɔ ní nɛ e ma ba tsu ngɛ zugba a nɔ ɔ. Mo susu gbami nɛ tsɔɔ huɛ bɔmi nɛ ngɛ ‘Tsɔɔlɔ Kpanaa’ a kɛ e Bi tɛte ɔ a kpɛti ɔ he nɛ o hyɛ. (Kane Yesaya 50:4, 5.) Gbami ɔ tsɔɔ kaa “daa mɔtu ɔ,” Yehowa tsɛɛ e Bi ɔ. A ma nyɛ maa ngɔ kɛ to tsɔɔlɔ ko nɛ e tsɛɛ e sukuu bi ko mɔtu mla konɛ e tsɔɔ lɛ ní ɔ he. Baiblo sisi tsɔɔmi womi ko de ke: “E ngɛ kaa nɔ́ nɛ Yehowa kɛ e Bi ɔ ya sukuu konɛ e tsɔɔ lɛ nɔ́ nɛ e maa fiɛɛ, kɛ bɔ nɛ e sa nɛ e fiɛɛ ha.” Ngɛ hiɔwe “sukuu” nɛ ɔ mi ɔ, Yehowa tsɔɔ e Bi ɔ ‘nɔ́ nɛ e sa nɛ e de.’ (Yoh. 12:49) Tsɛ ɔ tsɔɔ e Bi ɔ bɔ nɛ a tsɔɔ ní ha hulɔ. * Benɛ Yesu ngɛ zugba a nɔ ɔ, e ngɔ tsɔsemi nɛ e ná a kɛ tsu ní saminya ngɛ e sɔmɔmi ní tsumi ɔ mi, nɛ e tsɔse e se nyɛli ɔmɛ konɛ mɛ hu a nyɛ nɛ a tsu a sɔmɔmi ní tsumi ɔ kɛ pi si.\n6, 7. (a) Mɛni tsɔsemi Yesu kɛ ha e kaseli ɔmɛ, nɛ mɛni lɔ ɔ ye bua mɛ nɛ a pee? (b) Mɛni tsɔsemi nɛ Yesu kɛ ha e se nyɛɛli nɛ a ngɛ mwɔnɛ ɔ?\n6 Kaa bɔ nɛ wa bi kɛ sɛ hlami ɔ, mɛni tsɔsemi Yesu kɛ ha e kaseli ɔmɛ? Mateo yi 10 tsɔɔ kaa e kɛ fiɛɛmi ní tsumi ɔ he blɔ tsɔɔmi ha mɛ: e tsɔɔ mɛ he nɛ a ya fiɛɛ ngɛ (kuku 5, 6), sɛ gbi nɛ e sa kaa a fiɛɛ (kuku 7), nɔ́ he je nɛ e sa kaa a ngɔ a he kɛ fɔ Yehowa nɔ (kuku 9,10), nɔ́ nɛ e sa kaa a pee ke a ya we ko mi (kuku 11-13), nɔ́ nɛ e sa kaa a pee ke nihi sume kaa a bu mɛ tue (kuku 14, 15), kɛ bɔ nɛ e sa kaa a pee a ní ha ke a kɛ yi mi wami kpe (kuku 16-23). * Tsɔsemi nɛ Yesu kɛ ha e kaseli ɔmɛ ye bua mɛ, nɛ ngɛ a be ɔ mi ɔ, a tsu fiɛɛmi ní tsumi ɔ saminya.\n7 Nɛ wa be nɛ ɔ mi hu nɛɛ? Yesu nɛ ji Mawu Matsɛ Yemi ɔ nya Matsɛ ɔ kɛ ní tsumi ngua ko wo e se nyɛɛli a dɛ, nɛ lɔ ɔ ji kaa a fiɛɛ ‘sane kpakpa nɛ ɔ nɛ kɔɔ Matsɛ Yemi ɔ he ɔ kɛ kpa je ɔ mi tsuo.’ (Mat. 24:14) Anɛ Matsɛ ɔ tsɔse wɔ kɛ ha ní tsumi nɛ he hia nɛ ɔ tsumi lo? Ee! Matsɛ nɛ ngɛ nɔ yee ngɛ hiɔwe ɔ ha nɛ e se nyɛɛli ná tsɔsemi ngɛ bɔ nɛ a maa fiɛɛ ha, kɛ bɔ nɛ a ma plɛ kɛ tsu blɔ nya ní tsumi klɛdɛɛ komɛ a he ní ngɛ asafo ɔ mi ɔ he.\nA Tsɔse Mawu Sɔmɔli Konɛ A Pee Fiɛɛli\n8, 9. (a) Mɛni ji yi mi tomi titli he je nɛ a to Teokrase Sɔmɔmi Sukuu ɔ sisi? (b) Mɛni blɔ nɔ nɛ Kristofohi A Si Himi Kɛ A Sɔmɔmi Ní Tsumi kpe ɔ ye bua mo nɛ o fiɛɛmi ní tsumi ɔ pi si ngɛ?\n8 Jehahi babauu ji nɛ ɔ, Yehowa asafo ɔ gu kpokpa nɔ kpehi, kpɔ mi kpehi kɛ asafo mi kpehi kaa sɔmɔmi kpe ɔ nɔ kɛ ngɛ Mawu we bi tsɔsee kɛ ha fiɛɛmi ní tsumi ɔ. Kɛ je jeha 1940 jeha amɛ a mi nɛ nyɛmimɛ nyumuhi nɛ a nyɛɛ hɛ mi ngɛ asafo ɔ ní tsumi yi ɔ bɔni sukuu slɔɔtohi a he blɔ nya tomi konɛ a kɛ tsɔse nyɛmimɛ.\n9 Teokrase Sɔmɔmi Sukuu. Kaa bɔ nɛ wa na ngɛ yi 16 mi ɔ, a je sukuu nɛ ɔ peemi sisi ngɛ jeha 1943 ɔ mi. Anɛ yi mi tomi nɛ a kɛ to sukuu nɛ ɔ sisi ji kaa a tsɔse nihi konɛ a le munyu tumi ngɛ asafo ɔ mi pɛ lo? Dɛbi. Yi mi tomi titli nɛ a kɛ to sukuu nɛ ɔ sisi ɔ tsakee we, lɔ ɔ ji kaa e ma tsɔse Mawu we bi konɛ a ngɔ a gbi kɛ je Yehowa yi ngɛ fiɛɛmi ní tsumi ɔ mi. (La 150:6) Sukuu nɛ ɔ tsɔseɔ nyɛmimɛ nyumuhi kɛ yihi nɛ a ngma a biɛ ngɛ sukuu ɔ mi ɔ konɛ a pee Matsɛ Yemi fiɛɛli nɛ a he be. Amlɔ nɛ ɔ, wa náa tsɔsemi nɛ ɔ ngɛ Kristofohi A Si Himi Kɛ A Sɔmɔmi Ní Tsumi kpe ɔ mi.\n10, 11. Mɛnɔmɛ nɛ a ma nyɛ maa ya Gilead Sukuu ɔ eko, nɛ mɛni he je nɛ a to sukuu nɛ ɔ sisi ɔ?\n10 Watchtower Gilead Baiblo Sukuu. A je sukuu nɛ a tsɛɛ ke Watchtower Gilead Baiblo Sukuu ɔ sisi ngɛ Hɔɛgbi, February 1, 1943. Sisije ɔ, a to sukuu nɛ ɔ sisi konɛ a kɛ tsɔse blɔ gbali kɛ be tsuo sɔmɔli kpahi konɛ a ya fiɛɛ sane kpakpa a ngɛ ma se. Se kɛ je October 2011 ɔ, nihi nɛ a ngɔ a be tsuo kɛ ngɛ sɔmɔe kaa blɔ gbali klɛdɛɛhi, kpɔ mi nɔ hyɛli kɛ a yihi, Betel ní tsuli, kɛ ma se sane kpakpa fiɛɛli pɛ nɛ a haa nɛ a yaa sukuu nɛ ɔ eko.\n11 Mɛni he je nɛ a to Gilead Sukuu ɔ sisi ɔ? Nyɛminyumu ko nɛ e kɛ jehahi babauu tsɔɔ ní ngɛ sukuu nɛ ɔ mi ɔ de ke: “Baiblo ɔ nɛ sukuu bi ɔmɛ maa kase ɔ ma ha nɛ a hemi kɛ yemi mi maa wa, e ma ha nɛ a nane maa pi si saminya ngɛ Mawu jami mi, nɛ lɔ ɔ maa ye bua mɛ konɛ a nyɛ nɛ a da haomihi nɛ a kɛ maa kpe ngɛ he nɛ a ma ya sɔmɔ ngɛ ɔ nya. Jehanɛ hu ɔ, sukuu nɛ ɔ ma ha nɛ sukuu bi ɔmɛ a bua maa jɔ fiɛɛmi ní tsumi ɔ he wawɛɛ.”—Efe. 4:11.\n12, 13. Mɛni yiblii nɛ nihi nɛ a tsɔse mɛ ngɛ Gilead Sukuu ɔ mi ɔ wo ngɛ fiɛɛmi ní tsumi ɔ mi ngɛ je kɛ wɛ? Mo ha enɛ ɔ he nɔ hyɛmi nɔ́.\n12 Mɛni blɔ nɔ Gilead Sukuu ɔ ha nɛ je kɛ wɛ fiɛɛmi ní tsumi ɔ ya hɛ mi ngɛ? Kɛ je benɛ a je sukuu nɛ ɔ sisi ngɛ jeha 1943 ɔ, a tsɔse nihi nɛ a he hiɛ pe 8,500, * nɛ ma se sane kpakpa fiɛɛli nɛ a tsɔse mɛ ngɛ Gilead ɔ ya sɔmɔ ngɛ mahi nɛ hiɛ pe 170 a nɔ ngɛ je kɛ wɛ. Ma se sane kpakpa fiɛɛli ɔmɛ kɛ tsɔsemi nɛ a ná a tsuɔ ní, a peeɔ nɔ hyɛmi nɔ́ kpakpa ngɛ fiɛɛmi mi, nɛ a tsɔseɔ ni kpahi konɛ a pee jã. Behi fuu ɔ, ma se sane kpakpa fiɛɛli ɔmɛ nyɛɛ hɛ mi kɛ fiɛɛ ngɛ hehi nɛ Matsɛ Yemi fiɛɛli a he pi ngɛ loo hehi nɛ fiɛɛli be kulaa a.\n13 Mo susu nɔ́ nɛ ba ngɛ Japan benɛ fiɛɛmi ní tsumi ɔ ka gumi ngɛ Je Mi Ta enyɔne ɔ mi ɔ he nɛ o hyɛ. Ngɛ August 1949 ɔ mi ɔ, fiɛɛli nɛ a ngɛ Japan ɔ sui nyɔngma. Loko jeha 1949 ba nyagbe ɔ, ma se sane kpakpa fiɛɛli 13 nɛ a tsɔse mɛ ngɛ Gilead ɔ kɛ kã bɔni fiɛɛmi ngɛ Japan. Pee se ɔ, ma se sane kpakpa fiɛɛli fuu ya piɛɛ a he. Sisije ɔ, a kɛ a juɛmi ma odase nɛ a maa ye ngɛ ma nguahi a mi ɔ nɔ; pee se ɔ, a ya fiɛɛ ngɛ ma kpahi hu a mi. Ma se sane kpakpa fiɛɛli ɔmɛ wo a Baiblo kaseli kɛ ni kpahi he wami konɛ a ngɔ a he kɛ wo blɔ gbami ní tsumi ɔ mi. Kã nɛ ma se sane kpakpa fiɛɛli ɔmɛ kɛ fiɛɛ ɔ wo yiblii babauu. Mwɔnɛ ɔ, Matsɛ Yemi fiɛɛli nɛ a he hiɛ pe 216,000 nɛ a ngɛ Japan, nɛ ke a gba a mi lafa a, e mi maa pee 40 ngɛ sɔmɔe kaa blɔ gbali! *\n14. Mɛni he odase Teokrase sukuu ɔmɛ yeɔ? (Hyɛ daka nɛ ji, “ Sukuuhi Nɛ Tsɔseɔ Matsɛ Yemi Sɔmɔli” ngɛ ba fa 188 ɔ hulɔ.)\n14 Teokrase sukuu kpahi. Blɔ Gbali A Tsɔsemi Sukuu ɔ, Baiblo Sukuu Kɛ Ha Nihi Nɛ A Sɛ Gba Si Himi Mi, kɛ Baiblo Sukuu Kɛ Ha Nyumuhi Nɛ A Sɛ We Gba Si Himi Mi ɔ ye bua nihi nɛ a ya sukuu nɛ ɔmɛ ɔ, nɛ a nane pi si wawɛɛ ngɛ Mawu jami mi, nɛ a kɛ kã tsuɔ fiɛɛmi ní tsumi ɔ. * Teokrase sukuu nɛ ɔmɛ tsuo ji odase nɛ tsɔɔ kaa wa Matsɛ ɔ dla wɔ saminya konɛ wa tsu fiɛɛmi ní tsumi ɔ kɛ pi si.—2 Tim. 4:5.\nA Tsɔseɔ Nyɛmimɛ Nyumuhi Konɛ A Tsu Blɔ Nya Ní Tsumi Klɛdɛɛ Komɛ A He Ní\n15. Mɛni nɛ nyumuhi nɛ a kɛ blɔ nya ní tsumihi wo a dɛ ngɛ asafo ɔ mi ɔ ma nyɛ maa pee kɛ kase Yesu?\n15 Anɛ o kai Yesaya gbami nɛ tsɔɔ kaa Mawu tsɔɔ Yesu ní ɔ lo? Ngɛ jamɛ a hiɔwe “sukuu” ɔ mi ɔ, Yesu kase bɔ nɛ e maa pee ha kɛ “wo nɔ nɛ pɔ tɔ lɛ ɔ he wami.” (Yes. 50:4) Yesu kɛ nɔ́ nɛ e kase ɔ tsu ní; benɛ e ngɛ zugba a nɔ ɔ, e ha nɛ ‘nihi tsuo nɛ tloo tlomi nɛ pɔ tɔ mɛ’ ɔ ná he jɔmi. (Mat. 11:28-30) E sa nɛ nyumuhi nɛ a kɛ blɔ nya ní tsumi wo a dɛ ngɛ asafo ɔ mi ɔ nɛ a wo nyɛmimɛ he wami kaa bɔ nɛ Yesu pee ɔ. Bɔ nɛ pee nɛ a nyɛ nɛ a pee jã a, a to sukuu slɔɔtohi a sisi konɛ e ye bua mɛ nɛ a sɔmɔ a nyɛmimɛ Kristofohi saminya.\n16, 17. Mɛni he je nɛ a to Matsɛ Yemi Sɔmɔmi Sukuu ɔ sisi? (Hyɛ sisi ningma a hulɔ.)\n16 Matsɛ Yemi Sɔmɔmi Sukuu. A pee sukuu nɛ ɔ kekleekle nɔ́ ɔ ngɛ March 9, 1959 ngɛ South Lansing ngɛ New York. Kpokpa nɔ hyɛli, kɛ kpɔ mi nɔ hyɛli, kɛ asafo sɔmɔli (congregation servants) ngɔɔ nyɔhiɔ kake kɛ yaa sukuu nɛ ɔ. Pee se ɔ, a tsɔɔ níhi nɛ a kaseɔ ngɛ sukuu ɔ mi ɔ sisi kɛ ya gbi kpahi a mi, nɛ bɔɔbɔɔbɔɔ ɔ, a bɔni nyɛmimɛ nyumuhi tsɔsemi ngɛ sukuu nɛ ɔ mi ngɛ je kɛ wɛ. *\nNyɛminyumu Lloyd Barry nɛ ngɛ ní tsɔɔe ngɛ Matsɛ Yemi Sɔmɔmi Sukuu mi ngɛ Japan ngɛ jeha 1970\n17 Jeha 1962 Yearbook of Jehovah’s Witnesses womi ɔ tu nɔ́ he je nɛ a to Matsɛ Yemi Sɔmɔmi Sukuu ɔ sisi ɔ he munyu. E de ke: “Ngɛ je nɛ deka be mi nɛ ɔ mi ɔ, e sa kaa asafo mi nɔkɔtɔma ngɛ Yehowa Odasefohi asafo ɔ mi ɔ nɛ pee nɔ nɛ toɔ e níhi blɔ nya saminya konɛ e ná be kɛ hyɛ asafo ɔ nɔ, nɛ e ye bua mɛ. Jamɛ a be ɔ mi nɔuu ɔ, e sɛ nɛ e ngmɛɛ e weku ɔ he kɛ fɔ si ngɛ asafo ɔ he je, mohu ɔ, e pee nɔ nɛ e juɛmi mi ka si. E ji he blɔ ngua nɛ asafo sɔmɔli nɛ a ngɛ je kɛ wɛ ɔ ná kaa a maa ya Matsɛ Yemi Sɔmɔmi Sukuu ɔ, konɛ a tsɔse mɛ nɛ a tsu ní tsumi nɛ Baiblo ɔ tsɔɔ kaa nɔ hyɛlɔ nɛ tsu ɔ!”—1 Tim. 3:1-7; Tito 1:5-9.\n18. Mɛni blɔ nɔ Mawu we bi tsuo náa Matsɛ Yemi Sɔmɔmi Sukuu ɔ he se ngɛ?\n18 Mawu we bi tsuo ná Matsɛ Yemi Sɔmɔmi Sukuu ɔ he se. Ngɛ mɛni blɔ nɔ? Ke asafo mi nikɔtɔmahi kɛ sɔmɔli ngɔ níhi nɛ a kase ngɛ sukuu ɔ mi ɔ kɛ tsu ní ɔ, a nyɛɛ nɛ a woɔ a nyɛmimɛ Kristofohi he wami kaa bɔ nɛ Yesu pee ɔ. Anɛ o bua jɔɛ mi mi jɔmi munyu nɛ asafo mi nɔkɔtɔma ko loo sɔmɔlɔ ko kɛ mo tu, kɛ bɔ nɛ e bu mo tue ha, loo slaami nɛ e ba slaa mo nɛ e wo mo he wami ɔ he lo? (1 Tes. 5:11) Nyumuhi nɛ sa nɛ ɔmɛ yeɔ bua asafo ɔmɛ wawɛɛ!\n19. Mɛni sukuu kpahi nɛ Ní Tsɔɔmi Ajla Toli ɔmɛ to he blɔ nya, nɛ mɛni he je nɛ a to sukuu nɛ ɔmɛ sisi?\n19 Teokrase sukuu kpahi. Ní Tsɔɔmi Ajla Toli nɛ a tsuɔ ní ngɛ Blɔ Tsɔɔmi Ajla Toli ɔmɛ a sisi ɔ hyɛɛ sukuu kpahi nɛ a kɛ tsɔseɔ asafo mi nikɔtɔmahi kɛ sɔmɔli ngɛ asafo ɔ mi ɔ nɔ. A peeɔ sukuu nɛ ɔmɛ bɔ nɛ pee nɛ e ye bua asafo mi nikɔtɔmahi, kpɔ mi nɔ hyɛli, kɛ Asafo Ní Tsumi Kɔni Ajla Toli konɛ a tsu a blɔ nya ní tsumihi saminya. Baiblo ɔ nɛ nyɛmimɛ nyumu nɛ ɔmɛ ya kaseɔ ngɛ sukuu ɔ mi ɔ yeɔ bua mɛ konɛ a hɛɛ huɛ bɔmi nɛ ngɛ a kɛ Yehowa a kpɛti ɔ mi. Jehanɛ hu, e yeɔ bua mɛ konɛ a ngɔ Ngmami ɔ mi sisi tomi mlaahi kɛ tsu ní be mi nɛ a ngɛ Yehowa to ɔmɛ nɛ a he jua wa a a nɔ hyɛe ɔ.—1 Pet. 5:1-3.\nKekleekle Sɔmɔli A Tsɔsemi Sukuu nɛ a pee ngɛ Malawi ngɛ jeha 2007\n20. Mɛni he je nɛ Yesu ma nyɛ ma de ke ‘Yehowa nɛ tsɔɔ nɔ tsuaa nɔ ní’ ɔ, nɛ mɛni o fia o pɛɛ si kaa o maa pee?\n20 E ngɛ heii kaa Matsɛ Yesu Kristo bɔ mɔde nɛ e tsɔse e se nyɛɛli saminya. Tsɔsemi nɛ wa ná a tsuo je hiɔwe: Yehowa tsɔse e Bi ɔ, nɛ Bi ɔ hu tsɔse e se nyɛɛli. Lɔ ɔ he ɔ, Yesu ma nyɛ ma de ke ‘Yehowa nɛ tsɔɔ nɔ tsuaa nɔ ní.’ (Yoh. 6:45; Yes. 54:13) Nyɛ ha nɛ waa fia wa pɛɛ si kaa waa kɛ Tsɔsemi nɛ wa Matsɛ ɔ kɛ haa wɔ ɔ ma tsu ní. Nyɛ ha nɛ wa kai kaa yi mi tomi titli he je nɛ a ngɛ wɔ tsɔsee ɔ ji kaa wa nane maa pi si ngɛ Mawu jami mi konɛ waa gbe wa sɔmɔmi ní tsumi ɔ nya kulaa.\n^ kk. 5 Kɛ wa plɛ kɛ le kaa Mawu tsɔɔ e Bi ɔ bɔ nɛ a tsɔɔ ní ha kɛɛ? Mo susu he nɛ o hyɛ: Bɔ nɛ Yesu kɛ nɔ́ hetomi nɔ́ tsu ní ha a ha nɛ gbami ko nɛ a gba kɛ fɔ si jeha lafahi abɔ loko a fɔ lɛ ɔ ba mi. (La 78:2; Mat. 13:34, 35) E ngɛ heii kaa Yehowa nɛ ha nɛ a ngma jamɛ a gbami ɔ sɛ hlami tsɔɔ e Bi ɔ kaa ke e ngɛ ní tsɔɔe ɔ, e ngɔ nɔ́ hetomi níhi kɛ tsu ní.—2 Tim. 3:16, 17.\n^ kk. 6 Nyɔhiɔ komɛ a se ɔ, Yesu hla nihi 70, nɛ e tsɔ mɛ enyɔɔnyɔ kaa a ya fiɛɛ. E tsɔse mɛ hulɔ.—Luka 10:1-16.\n^ kk. 12 Ni komɛ ya Gilead Sukuu ɔ pe si kake.\n^ kk. 13 Ke o ngɛ hlae nɛ o le bɔ nɛ tsɔsemi nɛ a kɛ ha ma se sane kpakpa fiɛɛli nɛ a ya Gilead ɔ ye bua nɛ fiɛɛmi ní tsumi ɔ wo yiblii ngɛ je kɛ wɛ ɔ he sane fitsofitso ɔ, hyɛ womi nɛ ji, Jehovah’s Witnesses—Proclaimers of God’s Kingdom, yi 23.\n^ kk. 14 A bla sukuu enyɔ nɛ ɔmɛ kɛ pee Sukuu Kɛ Ha Matsɛ Yemi Sane Kpakpa Fiɛɛli.\n^ kk. 16 Ke e ngɛ mi hluu ɔ, a peeɔ Matsɛ Yemi Sɔmɔmi Sukuu, nɛ e slo ekomɛ a nya kɛmi. Amlɔ nɛ ɔ, asafo mi nikɔtɔmahi tsuo ngɛ sukuu nɛ ɔ he se náe. Kɛ je jeha 1984 ɔ mi kɛ ma nɛ ɔ, a tsɔse asafo mi sɔmɔli hu ngɛ sukuu nɛ ɔ mi.\nMɛni tsɔsemi Yesu ná kɛ je e Tsɛ ɔ ngɔ?\nMɛni blɔ nɔ Matsɛ ɔ tsɔse e sɛ nyɛɛli konɛ a pee fiɛɛli ngɛ?\nMɛni blɔ nɔ a tsɔse nyɛmimɛ nyumuhi nɛ sa konɛ a nyɛ nɛ a tsu a blɔ nya ní tsumihi?\nMɛni o maa pee kɛ tsɔɔ kaa o bua jɔ tsɔsemi nɛ Matsɛ ɔ kɛ haa a he?\nSUKUUHI NƐ TSƆSEƆ MATSƐ YEMI SƆMƆLI\nKRISTOFOHI A SI HIMI KƐ A SƆMƆMI NÍ TSUMI Ɔ\nYi Mi Tomi: Konɛ a kɛ tsɔse fiɛɛli nɛ a pee sane kpakpa a fiɛɛli kɛ tsɔɔli nɛ a he be.\nBe Nɛ E Heɔ: A peeɔ daa.\nHe Nɛ A Peeɔ Ngɛ: Matsɛ Yemi Asa a nɔ.\nNihi Nɛ A Ma Nyɛ Maa Ya: Nihi nɛ a kɛ asafo ɔ ngɛ bɔe nɛ a kplɛɛ Baiblo ɔ mi tsɔɔmi ɔ nɔ, nɛ a baa a je mi ngɛ Kristofohi a sisi tomi mlaahi a nya a ma nyɛ maa ngɔ a he kɛ wo mi. Ke o ngɛ hlae nɛ o kɛ o he nɛ wo mi ɔ, o kɛ Si Himi Kɛ Sɔmɔmi Ní Tsumi Kpe ɔ nɔ hyɛlɔ ɔ nɛ tu munyu.\nSe Namihi: Kristofohi A Si Himi Kɛ Sɔmɔmi Ní Tsumi kpe ɔ tsɔɔ wɔ bɔ nɛ a hlaa níhi a mi ha, kɛ bɔ nɛ a tsɔɔ níhi a mi ha. Wa kaseɔ bɔ nɛ a buɔ nihi tue ha konɛ waa ye bua mɛ nɛ a kase Mawu he ní.\nArnie, nɛ e kɛ be babauu tsu ní kaa kpɔ mi nɔ hyɛlɔ ɔ de ke: “I bubuɔ, nɛ lɔ ɔ he ɔ, ke i kɛ nihi ngɛ munyu tue ɔ, i nyɛ we a hɛ mi hyɛmi. Kpe nɛ ɔ ye bua mi nɛ i ná kã. Yehowa gu sukuu nɛ ɔ nɔ kɛ tsɔɔ mi bɔ nɛ e sa kaa ma wo mumu ha ke i ngɛ munyu tue, kɛ bɔ nɛ i kɛ ye juɛmi maa ma nɔ́ ko nɔ ha. Ye bua jɔ kaa ma nyɛ ma je Mawu yi ngɛ asafo ɔ mi kɛ fiɛɛmi mi.”\nASAFO MI NIKƆTƆMAHI A SUKUU *\nYi Mi Tomi: Konɛ a kɛ ye bua asafo mi nikɔtɔmahi nɛ a nyɛ nɛ a tsu a blɔ nya ní tsumihi ngɛ asafo ɔ mi.\nBe Nɛ E Heɔ: Ligbi enuɔ.\nHe Nɛ A Peeɔ Ngɛ: Asafo ɔ ní tsumi kɔni ɔ lɛ tsɔɔ he nɛ e sa kaa a pee ngɛ; behi fuu ɔ, a peeɔ ngɛ Matsɛ Yemi Asa loo Kpe Peemi Asa nɛ ngɛ nyɛ kasa nya a nɔ.\nNihi Nɛ A Ma Nyɛ Maa Ya: Asafo ɔ ní tsumi kɔni ɔ lɛ tsɔɔ asafo mi nikɔtɔmahi nɛ ma nyɛ maa ya.\nSe Namihi: Moo hyɛ níhi nɛ nyɛmimɛ nyumuhi nɛ a ya sukuu nɛ ɔ nɛ to nɔ 92 ngɛ Patterson, New York ngɛ U.S.A. ɔ de:\n“I ná sukuu ɔ he se saminya, e ye bua mi nɛ i na bɔ nɛ ma hyɛ ye he nɔ, kɛ Yehowa asafo ɔ nɔ saminya ha.”\n“Níhi nɛ i kase ɔ maa ye bua mi ye wami be tsuo.”\nBLƆ GBALI A TSƆSEMI SUKUU\nYi Mi Tomi: Konɛ a kɛ tsɔse blɔ gbali bɔ nɛ pee nɛ a nyɛ nɛ a ‘tsu sɔmɔmi ní tsumi ɔ saminya.’—2 Tim. 4:5.\nBe Nɛ E Heɔ: Ligbi ekpa.\nHe Nɛ A Peeɔ Ngɛ: Asafo ɔ ní tsumi kɔni ɔ lɛ tsɔɔ he nɛ e sa kaa a pee ngɛ; behi fuu ɔ, a peeɔ ngɛ Matsɛ Yemi Asa nɛ ngɛ nyɛ kasa nya a nɔ.\nNihi Nɛ A Ma Nyɛ Maa Ya: Nihi nɛ ke e hí kulaa a, a tsu blɔ gbami ní tsumi ɔ jeha kake. Kpɔ mi nɔ hyɛlɔ ɔ lɛ tsɔɔ blɔ gbali ɔmɛ a kpɛti nihi nɛ a he su nɛ a ma nyɛ maa ya sukuu nɛ ɔ. A ma nyɛ ma ha nɛ nihi nɛ a ngɛ blɔ gbami ní tsumi ɔ tsue be kɛkɛɛ nɛ a yɛ sukuu ɔ eko ngɛ jeha enuɔ mi ɔ nɛ a ya sukuu ɔ ekohu.\nSe Namihi: Lily de ke: “Sukuu ɔ ye bua mi nɛ i nyɛɛ daa haomihi ngɛ fiɛɛmi ní tsumi ɔ kɛ ye si himi mi ɔ nya.” I ya hɛ mi ngɛ bɔ nɛ i kaseɔ ní ha, bɔ nɛ i tsɔɔ ní ha, kɛ bɔ nɛ i kɛ Baiblo ɔ tsuɔ ní ha a mi. I dla ye he saminya kaa ma ye bua ni kpahi, ma fĩ asafo mi nikɔtɔma amɛ a se, nɛ ma tsu ye blɔ fa mi nɔ́ konɛ e ha nɛ asafo ɔ nɛ ya hɛ mi.”\nBrenda nɛ e ya sukuu nɛ ɔ si enyɔ ɔ de ke: “Sukuu ɔ ye bua mi nɛ i susuɔ mumi mi níhi a he wawɛɛ, nɛ e ha nɛ i tsɔse ye he nile saminya, nɛ i kɛ ye juɛmi ma nihi nɛ ma ye bua mɛ ɔ nɔ. E ngɛ heii kaa Yehowa mi mi jɔ wawɛɛ!”\nBETEL NÍ TSULI A TSƆSEMI SUKUU\nYi Mi Tomi: A kɛ tsɔseɔ ni hehi nɛ a ya Betel konɛ a nyɛ nɛ a sɔmɔ ngɛ Betel.\nBe Nɛ E Heɔ: A kɛ ngmlɛfia eywiɛ kaseɔ ní daa ligbi ngɛ ligbi eywiɛ mi.\nHe Nɛ A Peeɔ Ngɛ: Betel.\nNihi Nɛ A Ma Nyɛ Maa Ya: Betel weku ɔ mi bi loo nihi nɛ a ngɛ sɔmɔe ngɛ Betel be kpiti (jeha kake loo enyɔ).\nSe Namihi: Demetrius nɛ e ya sukuu nɛ ɔ eko ngɛ jeha 1980 jeha amɛ a mi ɔ de ke: “Sukuu nɛ ɔ ye bua mi nɛ i ya hɛ mi ngɛ bɔ nɛ i kaseɔ ní ha a mi, nɛ e ye bua mi konɛ ma nyɛ ma hi Betel jehahi babauu. Bɔ nɛ ní tsɔɔli ɔmɛ tsɔɔ ní ha, níhi nɛ wa kase, kɛ ga womi kpakpahi nɛ wa ná a ha nɛ i na kaa Yehowa susuɔ ye he, nɛ e ngɛ hlae nɛ ma ye manye ngɛ ye Betel sɔmɔmi ɔ mi.”\nSUKUU KƐ HA MATSƐ YEMI SANE KPAKPA FIƐƐLI *\nYi Mi Tomi: Konɛ a kɛ tsɔsemi klɛdɛɛ nɛ ha nihi nɛ a ngɛ be tsuo sɔmɔmi ní tsumi ɔ mi (nihi nɛ a sɛ gba si himi mi, nyɛmimɛ nyumuhi kɛ yihi nɛ a sɛ we gba si himi mi lolo) bɔ nɛ pee nɛ Yehowa kɛ e we asafo ɔ nɛ ngɔ mɛ kɛ tsu ní wawɛɛ. A ti nihi fuu ma ya sɔmɔ ngɛ a ma amɛ a mi hehi nɛ fiɛɛli babauu a he hia ngɛ. A ma nyɛ ma ha nɛ a kpɛti nihi nɛ a yí jeha 50 nɛ́ a ya sɔmɔ kaa be kpiti mi blɔ gbali klɛdɛɛhi konɛ a ya to asafohi a sisi ngɛ hehi nɛ a tsɔ a he banee ɔ, nɛ a ha nɛ sɔmɔmi ní tsumi ɔ nɛ ya hɛ mi ngɛ lejɛ ɔmɛ.\nBe Nɛ E Heɔ: Nyɔhiɔ enyɔ.\nNyɛmimɛ nyumuhi kɛ yihi ngɛ teokrase tsɔsemi he se náe\nNihi Nɛ A Ma Nyɛ Maa Ya: Be tsuo sɔmɔli nɛ a ye kɛ je jeha 23 kɛ ya si 65 nɛ a ngɛ nɔmlɔ tso mi he wami kpakpa, nɛ a si himi maa ngmɛ mɛ blɔ nɛ a sɔmɔ ngɛ he nɛ fiɛɛli babauu a he hia ngɛ ɔ ma nyɛ maa ya eko. E sa nɛ a pee nihi nɛ a ma nyɛ ma de ke, “I ngɛ hiɛ ɔ! Moo tsɔ mi!” (Yes. 6:8) E sa kaa nihi nɛ a maa ya sukuu ɔ eko, nɛ ji nyɛmimɛ nyumuhi kɛ yihi nɛ a sɛ we gba si himi mi lolo, kɛ nihi nɛ a sɛ gba si himi mi ɔ tsuo nɛ a pee nihi nɛ ke e hí kulaa a, a ngɛ blɔ gbami ní tsumi ɔ tsue jeha enyɔ nɛ a pui mi. E sa kaa nihi nɛ a sɛ gba si himi mi ɔ a pee nihi nɛ ke e hí kulaa a, a sɛ gba si himi mi jeha enyɔ. E sa nɛ nyɛmimɛ nyumu ɔmɛ nɛ a pee nihi nɛ ke e hí kulaa a, a ngɛ sɔmɔe kaa asafo mi nikɔtɔmahi loo asafo mi sɔmɔli jeha enyɔ nɛ a pui mi. Ke a peeɔ sukuu nɛ ɔ ngɛ nyɛ ma a mi ɔ, a kɛ nihi nɛ a suɔ kaa a maa ya eko ɔ maa pee kpe ngɛ kpokpa nɔ kpe ɔ sisi, nɛ a maa ngɔ blɔ tsɔɔmi kpahi kɛ ha mɛ.\nSe Namihi: Nyɛmimɛ nɛ a ya Baiblo Sukuu Kɛ Ha Nyumuhi Nɛ A Sɛ We Gba Si Himi Mi, kɛ Baiblo Sukuu Kɛ Ha Nihi Nɛ A Sɛ Gba Si Himi Mi ɔ tu sukuu ɔ he munyu kpakpahi fuu. Ngɛ jeha 2013 ɔ mi ɔ, Blɔ Tsɔɔmi Ajla Toli ɔmɛ kplɛɛ nɔ kaa a bla sukuu enyɔ nɛ ɔmɛ nɛ a tsɛ lɛ ke Sukuu Kɛ Ha Matsɛ Yemi Sane Kpakpa Fiɛɛli. Amlɔ nɛ ɔ, blɔ gbali babauu ma nyɛ maa ya sukuu nɛ ɔ eko, nɛ nyɛmimɛ yihi hu ma nyɛ maa ya.\nWATCHTOWER GILEAD BAIBLO SUKUU\nYi Mi Tomi: A ma nyɛ ma ha nɛ nihi nɛ maa gbe sukuu nɛ ɔ nya a nɛ sɔmɔ kaa kpɔ mi nɔ hyɛli, ma se sane kpakpa fiɛɛli, loo Betel ní tsuli. Ke nihi nɛ a maa gbe sukuu nɛ ɔ nya a kɛ tsɔsemi nɛ a ya ná a tsu ní saminya a, a maa ye bua nɛ fiɛɛmi ní tsumi ɔ kɛ ní nɛ a tsuɔ ngɛ asafo ɔ ní tsumi kɔni ɔ maa ya nɔ wawɛɛ.\nBe Nɛ E Heɔ: Nyɔhiɔ enuɔ.\nHe Nɛ A Peeɔ Ngɛ: Watchtower Educational Center ngɛ Patterson, New York.\nGilead Sukuu—Patterson, New York\nNihi Nɛ A Ma Nyɛ Maa Ya: Nihi nɛ a sɛ gba si himi mi, nyɛmimɛ nyumuhi kɛ yihi nɛ a sɛ we gba si himi mi lolo nɛ a ngɛ be tsuo sɔmɔmi ní tsumi ɔ tsue. Asafo ɔ Ní Tsumi Kɔni Ajla Toli ɔmɛ ma nyɛ ma ha nɛ ma se sane kpakpa fiɛɛli nɛ a yɛ Gilead Sukuu ɔ eko lolo, blɔ gbali klɛdɛɛhi, Betel ní tsuli, loo kpɔ mi nɔ hyɛli kɛ a yihi he blɔ nɛ a ngma blɔ bimi womi ɔ eko nɔ ní. E sa nɛ nihi nɛ a maa ngma blɔ bimi womi ɔ nɔ ní ɔ nɛ a pee nihi nɛ a tuɔ Blɛfo gbi nɛ a ngmaa hulɔ.\nSe Namihi: Lade kɛ Monique nɛ a ji nɔ kɛ e yo nɛ a je United States, nɛ a ngɛ sɔmɔmi ní tsumi ɔ tsue jehahi babauu ji nɛ ɔ tu munyu nɛ nyɛɛ se nɛ ɔ:\nLade de ke: “Gilead sukuu ɔ tsɔse wɔ konɛ wa nyɛ nɛ wa ya fiɛɛ ngɛ he tsuaa he ngɛ je ɔ mi, nɛ waa kɛ wa nyɛmimɛ nɛ bla kɛ tsu ní ngɛ fiɛɛmi ní tsumi ɔ mi.”\nMonique hu de ke: “Ke i kɛ nɔ́ nɛ i kase ngɛ Mawu Munyu ɔ mi ɔ tsu ní ɔ, i náa bua jɔmi ngɛ fiɛɛmi ní tsumi ɔ mi. Bua jɔmi nɛ ɔ haa nɛ i naa kaa Yehowa suɔ mi.”\nMATSƐ YEMI SƆMƆMI SUKUU\nYi Mi Tomi: Konɛ a kɛ tsɔse asafo mi nikɔtɔmahi kɛ sɔmɔli nɛ a nyɛ nɛ a to níhi blɔ nya nɛ a hyɛ asafo ɔ nɔ saminya. (Níts. 20:28) Níhi nɛ a kaseɔ ngɛ sukuu ɔ mi ɔ eko kɔɔ asafo ɔmɛ a mi si fɔfɔɛhi, bɔ nɛ níhi ngɛ nɔ yae ngɛ asafo ɔmɛ a mi ha, kɛ asafo ɔmɛ a hiami níhi a he. Blɔ Tsɔɔmi Ajla Toli ɔmɛ nɛ a tsɔɔ be nɛ e sa kaa a pee sukuu nɛ ɔ.\nBe Nɛ E Heɔ: Ligbi etɛ nɛ ɔ, be abɔ nɛ a kɛ peeɔ sukuu nɛ ɔ tsakeɔ.\nHe Nɛ A Peeɔ Ngɛ: Behi fuu ɔ, a peeɔ ngɛ Matsɛ Yemi Asa loo Kpe Peemi Asa nɛ ngɛ nyɛ kasa nya a nɔ.\nNihi Nɛ A Ma Nyɛ Maa Ya: Kpɔ mi nɔ hyɛlɔ ɔ nɛ e deɔ asafo mi nikɔtɔmahi kɛ sɔmɔli. Asafo ɔ ní tsumi kɔni ɔ nɛ fɔɔ kpɔ mi nɔ hyɛli nine.\nSe Namihi: Quinn de ke: “E ngɛ mi kaa be bɔɔ pɛ nɛ waa kɛ pee sukuu ɔ mohu, se wa kase níhi fuu nɛ woɔ asafo mi nikɔtɔmahi he wami nɛ a ya nɔ nɛ a kɛ bua jɔmi kɛ kã nɛ tsu ní ngɛ Yehowa sɔmɔmi mi. E ye bua asafo mi nikɔtɔma ehehi kɛ ni nɛmɛ nɛ a se kɛ ɔ tsuo nɛ a hyɛ asafo ɔ nɔ saminya konɛ a ‘juɛmi nɛ pee kake.’”\nMichael hu de ke: “Tsɔsemi nɛ wa ná a wo bua jɔmi nɛ wa ngɛ ha mumi mi níhi ɔ mi he wami, e ha nɛ wa na oslaahi nɛ e sa kaa waa hyɛ wa he ngɛ he, nɛ e ye bua wɔ nɛ wa na blɔ nɔ nɛ wa maa gu kɛ hyɛ asafo ɔ nɔ.”\nKPƆ MI NƆ HYƐLI KƐ A YIHI A SUKUU *\nYi Mi Tomi: Konɛ a kɛ ye bua kpɔ mi nɔ hyɛli nɛ a nyɛ nɛ a sɔmɔ asafohi, nɛ a ‘bɔ mɔde ngɛ munyu tumi kɛ ní tsɔɔmi mi,’ nɛ a hyɛ nihi nɛ a kɛ wo a dɛ ɔ a nɔ.—1 Tim. 5:17; 1 Pet. 5:2, 3.\nBe Nɛ E Heɔ: Nyɔhiɔ kake.\nHe Nɛ A Peeɔ Ngɛ: Asafo ɔ ní tsumi kɔni ɔ nɛ tsɔɔ he nɛ e sa kaa a pee ngɛ.\nNihi Nɛ A Ma Nyɛ Maa Ya: Asafo ɔ ní tsumi kɔni ɔ nɛ tsɔɔ kpɔ mi nɔ hyɛli kɛ a yihi nɛ a ma nyɛ maa ya.\nSe Namihi: Joel kɛ Connie nɛ a piɛɛ kekle sukuu bi ɔmɛ a he ngɛ jeha 1999 ɔ mi ɔ de ke: “Hɛsa nɛ wa ngɛ kɛ ha Yesu kaa lɛ ji asafo ɔ yi ɔ mi ba wa. Wa na kaa e he hia nɛ waa wo nyɛmimɛ nɛ wa ya sɔmɔɔ mɛ ɔ he wami konɛ kake peemi nɛ ngɛ asafo ɔ mi ɔ mi nɛ wa. E ngɛ mi kaa kpɔ mi nɔ hyɛlɔ ɔ ngɔɔ ga womihi kɛ haa, nɛ be komɛ po ɔ, e tsɔseɔ nɔ mohu lɛɛ, se e yi mi tomi titli ji kaa e maa ye bua nyɛmimɛ nɛ a na kaa Yehowa suɔ mɛ.”\nASAFO Ɔ NÍ TSUMI KƆNI AJLA TOLI KƐ A YIHI A SUKUU\nYi Mi Tomi: Konɛ a kɛ ye bua nihi nɛ a ngɛ sɔmɔe kaa Asafo ɔ Ní Tsumi Kɔni Ajla Toli ɔ nɛ a nyɛ nɛ a hyɛ ní tsumihi nɛ yaa nɔ ngɛ Betel wehi a mi ɔ a nɔ, nɛ a hyɛ bɔ nɛ asafo ɔmɛ a sɔmɔmi ní tsumi ɔ ngɛ nɔ yae ha ngɛ a mahi a mi.—Luka 12:48b.\nHe Nɛ A Peeɔ Ngɛ: A peeɔ ngɛ Watchtower Educational Center ngɛ Patterson, New York.\nNihi Nɛ A Ma Nyɛ Maa Ya: Sɔmɔmi Ajla Toli nɛ a tsuɔ ní ngɛ Blɔ Tsɔɔmi Ajla Toli ɔmɛ a sisi ɔ lɛ tsɔɔ Asafo ɔ Ní Tsumi Kɔni Ajla Toli loo Ma Ajla Toli kɛ a yihi nɛ a ma nyɛ maa ya sukuu nɛ ɔ eko.\nSe Namihi: Lowell kɛ Cara ya sukuu nɛ to nɔ 25 ɔ eko. Amlɔ nɛ ɔ, a ngɛ sɔmɔe ngɛ Nigeria.\nLowell de ke: “Sukuu ɔ ha nɛ i na kaa ní tsumi nɛ a ma ha mi nɛ ma tsu lɛ saminya a he hia mohu lɛɛ, se huɛ bɔmi kpakpa nɛ maa hi i kɛ Yehowa wa kpɛti ɔ nɛ ma ha nɛ ma sa e hɛ mi.”\nCara hu tu nɔ́ kake nɛ e kase ngɛ sukuu ɔ mi ɔ he munyu ke: “Ke i be nyɛe nɛ ma tsɔɔ nɔ́ ko mi kpiti ɔ, lɛɛ e sa kaa ma kase jamɛ a nɔ́ ɔ saminya loko ma de ke ma tsɔɔ nɔ ko.”\n^ kk. 63 Amlɔ nɛ ɔ, pi ma tsuaa ma nɔ nɛ a peeɔ sukuu nɛ ɔ ngɛ.\n^ kk. 84 Amlɔ nɛ ɔ, pi ma tsuaa ma nɔ nɛ a peeɔ sukuu nɛ ɔ ngɛ.\n^ kk. 105 Amlɔ nɛ ɔ, pi ma tsuaa ma nɔ nɛ a peeɔ sukuu nɛ ɔ ngɛ.\nKɛ o ma plɛ kɛ je níhi nɛ tsiɔ mo blɔ ɔ konɛ o nyɛ nɛ o su Mawu jami mi otihi nɛ o kɛ ma o hɛ mi ɔ a he ha kɛɛ?\nMɛni blɔ nɔ wa maa gu konɛ waa ye bua nyɛmimɛ nyumuwi aloo nihi nɛ a baptisi mɛ kɛ we ɔ, konɛ a nane nɛ pi si?